DEĊIŻJONI TAL-KUMMISSJONI
tal-20 ta' Diċembru 2007
dwar speċifikazzjoni teknika għall-interoperabbiltà (STI) rigward “is-sikurezza fil-mini ferrovjarji” fis-sistema ferrovjarja trans-Ewropea konvenzjonali u ta' veloċità għolja
(innotifikata taħt dokument numru K(2007) 6450)
(Test b'rilevanza għaż-ŻEE)
(2008/163/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2001/16/KE tad-19 ta' Marzu 2001 tal-Parlament Ewropew u tal-Kunsill fuq l-interoperabbiltà tas-sistema ferrovjarja konvenzjonali trans-Ewropea (1), u b'mod partikolari l-Artikolu 6(1) tagħha,
Wara li kkunsidrat id-Direttiva tal-Kunsill 96/48/KE tat-23 ta' Lulju 1996 fuq l-interoperabbiltà tas-sistema ferrovjarja trans-Ewropea ta' veloċità għolja (2), u b'mod partikolari l-Artikolu 6(1) tagħha,
Billi,
(1)
Skond l-Artikolu 5(1) tad-Direttiva 2001/16/KE, u l-Artikolu 5(1) tad-Direttiva 96/48/KE, kull subsistema għandha tkun koperta bi speċifikazzjoni teknika għall-interoperabbiltà (STI) waħda. Fejn ikun meħtieġ, subsistema tista' tkun koperta minn bosta STI, u STI waħda tista' tkopri diversi subsistemi. Id-deċiżjoni li tiġi żviluppata jew riveduta STI, kif ukoll l-għażla ta' l-ambitu tekniku u ġeografiku ta' dan, tirrikjedi mandat skond l-Artikolu 6(1) tad-Direttiva 2001/16/KE u l-Artikolu 6(1) ta' 96/48/KE.
(2)
L-ewwel pass fl-istabbiliment ta' STI huwa li l-Assoċjazzjoni Ewropea għall-Interoperabbiltà Ferrovjarja (AEIF), li nħatret bħala l-korp konġunt rappreżentattiv, tfassal abbozz ta' STI.
(3)
L-AEIF ingħatat mandat biex tfassal abbozz ta' STI għas-“sikurezza fil-mini ferrovjarji” skond l-Artikolu 6(1) tad-Direttiva 2001/16/KE.
(4)
L-abbozz ta' STI kien eżaminat mill-Kumitat stabbilit bid-Direttiva 96/48/KE dwar l-interoperabbiltà tas-sistema ferrovjarja trans-Ewropea ta' veloċità għolja u msemmi fl-Artikolu 21 tad-Direttiva 2001/16/KE.
(5)
Id-Direttivi 2001/16/KE u 96/48/KE u l-STI japplikaw għal rinnovamenti, iżda mhux għal sostituzzjonijiet konnessi mal-manutenzjoni. Madankollu, l-Istati Membri huma mħeġġa, meta jistgħu jagħmlu hekk u meta dan ikun ġustifikat mill-kobor tax-xogħol relatat mal-manutenzjoni, japplikaw l-STI għas-sostituzzjonijiet marbuta mal-manutenzjoni.
(6)
Fil-verżjoni attwali tagħha, l-STI ma tittrattax għal kollox ir-rekwiżiti essenzjali kollha. F'konformità ma' l-Artikolu 17 tad-Direttiva 2001/16/KE u ma' l-Artikolu 17 tad-Direttiva 96/48/KE, l-aspetti tekniċi li mhumiex koperti huma identifikati bħala “Punti Mhux Konklużi” fl-Anness C għal din l-STI.
(7)
Skond l-Artikolu 17 tad-Direttiva 2001/16/KE u l-Artikolu 17 tad-Direttiva 96/48/KE, l-Istati Membri individwali għandhom jgħarrfu lill-Istati Membri l-oħra u lill-Kummissjoni bir-regoli tekniċi nazzjonali użati għall-implimentazzjoni ta' rekwiżiti essenzjali relatati ma' dawn il-“punti mhux konklużi”, kif ukoll bil-korpi li jaħtru għat-twettiq tal-proċedura ta' valutazzjoni tal-konformità jew adegwatezza għall-użu, kif ukoll bil-proċedura li tintuża għall-verifka ta' l-interoperabbiltà tas-subsistemi fit-tifsira ta' l-Artikolu 16(2) tad-Direttiva 2001/16/KE. Għal dan il-għan ta' l-aħħar, l-Istati Membri għandhom, kemm jista' jkun, japplikaw il-prinċipji u l-kriterji pprovduti bid-Direttivi 2001/16/KE u 96/48/KE. Kulfejn ikun possibbli, l-Istati Membri għandhom jużaw il-korpi notifikati skond l-Artikolu 20 tad-Direttiva 2001/16/KE u l-Artikolu 20 ta' 96/48/KE. Il-Kumissjoni għandha tanalizza l-informazzjoni mogħtija mill-Istati Membri, fis-sura ta' regoli nazzjonali, proċeduri, korpi responsabbli għall-proċeduri ta' implimentazzjoni, u t-tul ta' dawn il-proċeduri u, fejn dan ikun f'loku, tiddiskuti mal-Kumitat dwar il-ħtieġa għall-adozzjoni ta' kwalunkwe miżura.
(8)
L-STI kkonċernata ma għandhiex tirrikjedi l-użu ta' teknoloġiji jew soluzzjonijiet tekniċi speċifiċi għajr fejn dan ikun strettament meħtieġ għall-interoperabbiltà tas-sistema ferrovjarja trans-Ewropea konvenzjonali.
(9)
L-STI tissejjes fuq l-aħjar għarfien espert disponibbli fi żmien it-tfassil ta' l-abbozz rilevanti. Żviluppi teknoloġiċi jew rekwiżiti operattivi, ta' sikurezza jew soċjali jistgħu jikkawżaw il-ħtieġa li din l-STI tiġi emendata jew supplimentata. Fejn applikabbli, għandha tinbeda proċedura ta' reviżjoni jew aġġornament skond l- Artikolu 6(3) tad-Direttiva 2001/16/KE, jew l-Artikolu 6(3) ta' 96/48/KE.
(10)
Sew biex tiġi inkoraġġita l-innovazzjoni, kif ukoll biex titqies l-esperjenza miksuba, l-STI annessa għandha tkun suġġetta għal reviżjoni kull tant żmien.
(11)
Fejn ikunu proposti soluzzjonijiet innovattivi, il-manifattur jew l-entità kontraenti għandu/ha jiddikjara/tiddikjara d-devjazzjoni mis-sezzjoni rilevanti ta' l-STI. L-Aġenzija Ewropea għall-Ferroviji ser tiffinalizza l-ispeċifikazzjonijiet adegwati funzjonali u ta' ’interface’ tas-soluzzjoni, u tiżviluppa l-metodi ta' valutazzjoni.
(12)
Il-mandat talab li l-STI “sikurezza fil-mini ferrovjarji” tkopri l-prevenzjoni u t-taffija ta' aċċidenti u inċidenti fil-mini, speċjalment dawk ikkawżati minn perikli tan-nirien. Ir-riskji kollha potenzjali kellhom ikunu indirizzati f'dan il-kuntest, inklużi dawk relatati mal-qbiż mill-binarji, il-ħbit, in-nar u r-rilaxx ta' sustanzi perikolużi. Madankollu dawn il-miri u r-riskji kellhom jitqiesu biss safejn kellhom impatt fuq is-subsistemi kif deskritti fid-Direttivi, u sakemm l-ispeċifikazzjonijiet riżultanti setgħu jkunu assoċjati ma' rekwiżiti essenzjali rilevanti. Kellhom jitqiesu bosta subsistemi, l-aktar: infrastruttura, vetturi ferrovjarji, l-operat u l-maniġġar tat-traffiku, manutenzjoni, deskritti fl-Anness II għad-Direttivi.
(13)
Esperti dwar il-mini ferrovjarji mill-Unjoni Ferrovjarja Internazzjonali (UIC) u l-Kummissjoni tan-Nazzjonijiet Uniti għall-Ewropa (UNECE) ivvalutaw u ġabru flimkien, fil-perjodu 2000-2003, l-aħjar miżuri li attwalment huma applikati fl-Ewropa biex jiżguraw is-sikurezza f'mini ġodda u f'dawk eżistenti. L-esperti mill-Ġestjonarji ta' l-Infrastruttura, l-Impriżi Ferrovjarji, manufatturi ta' vetturi ferrovjarji u xjenzati miġbura fil-grupp ta' ħidma ta' l-STI fil-perjodu 2003-2005 bdew is-selezzjoni tagħhom billi kkunsidraw dawn ir-rakkomandazzjonijiet ta' l-aqwa prattika. Bħall-esperti mill-UIC u l-UNECE, dawk ta' l-AEIF kienu tal-fehma li s-saħħa tal-ferroviji tinsab fil-prevenzjoni ta' l-inċidenti. Il-miżuri preventivi ġeneralment għandhom aktar effikaċja għan-nefqa min dawk ta' taffija jew ta' salvataġġ. Għadd ta' miżuri meħudin flimkien, ta' natura preventiva jew ta' taffija kkompletati b'miżuri ta' awtosalvataġġ u salvataġġ, għandhom jaqdu bl-aħjar mod il-mira ta' sikurezza ottimali bi spejjeż raġonevoli.
(14)
L-għan ewlieni tad-Direttivi sottostanti 96/48/KE u 2001/16/KE huwa l-interoperabbiltà. L-għan kien li jarmonizzaw il-miżuri ta' sikurezza u regoli tekniċi attwalment imħaddma, biex jippermettu l-interoperabbiltà u joffru approċċ simili għas-sikurezza u l-miżuri ta' sikurezza għall-passiġġieri fl-Ewropa kollha kemm hi. Barra minn hekk, tren li jikkonforma ma' din l-STI (u ma' l-STI tal-vetturi ferrovjarji) għandu jkun aċċettat, b'mod ġenerali, fil-mini kollha fix-xibka trans-Ewropea.
(15)
Il-livelli tas-sikurezza fis-sistema ferrovjarja Komunitarja ġeneralment huma għoljin, imqabbla mat-trasport bit-triq. Il-mini terġa' huma aktar sikuri, mil-lat statistiku, mill-bqija tax-xibka. Madankollu, huwa importanti li s-sikurezza tinżamm talanqas matul il-fażi kurrenti tar-ristrutturar tal-ferroviji, li sejra tifred il-funzjonijiet ta' kumpaniji ferrovjarji li qabel kienu integrati u s-settur ferrovjarju tkompli tmexxih mill-awtoregolazzjoni lejn ir-regolazzjoni pubblika. Dan kien il-mottiv ewlieni għad-Direttiva 2004/49/KE tal-Parlament Ewropew u tal-Kunsill tad-29 ta' April 2004 fuq is-sigurtà [sikurezza] tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzji ta' l-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità ta' l-infrastruttura tal-linji tal-ferrovija u l-intaxxar tal-piżijiet għall-użu ta' l-infrastruttura tal-linji tal-ferrovija u ċ-ċertifikazzjoni tas-sigurtà [sikurezza] (Id-Direttiva tas-Sigurtà [Sikurezza] Tal-Linji tal-Ferrovija) (3); is-sikurezza għandha tittejjeb aktar, meta dan ikun raġonevolment prattikabbli u bil-qies tal-kompetittività tal-mod ta' trasport ferrovjarju.
(16)
L-għan ta' din l-STI kien li tiggwida l-progress tekniku fis-sikurezza tal-mini lejn miżuri armonizzati u ta' nefqa effikaċi; safejn dan ikun raġħonevolment prattikabbli, għandhom ikunu l-istess madwar l-Ewropa kollha kemm hi.
(17)
Din l-STI tapplika sew għall-mini fil-kampanja b'volum żgħir ta' traffiku kif ukoll għal dawk fil-qalba taż-żoni urbani b'għadd kbir ta' treni u passiġġieri. L-STI tippreskrivi biss rekwiżiti minimi. Il-konformità ma' l-STI ma tikkostitwixxix minna nfisha garanzija għat-tqegħid sikur fl-operat u l-operat sikur. Il-partijiet kollha involuti fil-ħidma fuq kwistjonijiet tas-sikurezza għandhom jikkooperaw biex jilħqu livell adegwat ta' sikurezza għall-mina kkonċernata, skond id-dispożizzjonijiet f'din l-STI u d-direttivi dwar l-interoperabbiltà. L-Istati Membri huma mistiedna jivverifikaw, kulmeta jiftħu mina ġdida, jew meta treni interoperabbli jkunu deħlin f'mini eżistenti, jekk iċ-ċirkustanzi lokali (inklużi t-tip u d-densità tat-traffiku) jirrikjedux miżuri addizzjonali barra minn dawk speċifikati f'din l-STI. Dan jistgħu jagħmluh permezz ta' analiżi tar-riskju, jew kwalunkwe metodoloġija oħra aġġornata. Dawn il-verifiki huma parti mill-proċessi taċ-ċertifikazzjoni tas-sikurezza u ta' l-awtorizzazzjoni pprovduti bl-Artikoli 10 u 11 tad-Direttiva dwar is-Sikurezza Ferrovjarja.
(18)
Xi Stati Membri diġà għandhom miżuri ta' sikurezza implimentati li jesiġu livell ogħla ta' sikurezza minn dak stipulat f'din l-STI. Regoli eżistenti ta' dan it-tip għandhom jiġu kkunsidrati fil-kuntest ta' l-Artikolu 8 tad-Direttiva dwar is-Sikurezza Ferrovjarja. Barra minn dan, skond l-Artikolu 4 ta' l-istess Direttiva, l-Istati Membri għandhom jiżguraw li s-sikurezza ferrovjarja tinżamm b'mod ġenerali, u kulfejn dan ikun raġonevolment prattikabbli, bil-qies ta' l-iżvilupp tal-leġiżlazzjoni Komunitarja u l-progress tekniku u xjentifiku, u filwaqt li jagħtu l-prijorità lill-prevenzjoni ta' inċidenti serji.
(19)
Għal sitwazzjonijiet speċifiċi, l-Istati Membri huma fil-libertà li jitolbu miżuri aktar stretti, sakemm dawk il-miżuri ma jtellfux l-interoperabbiltà. L-Artikolu 8 tad-Direttiva dwar is-Sikurezza Ferrovjarja u l-klawżola 1.1.6 ta' din l-STI jipprovdu għal din il-possibbiltà. Rekwiżiti ta' dan it-tip jistgħu jissejsu fuq analiżi tax-xenarji u tar-riskji, u jistgħu jikkonċernaw is-subsistemi “infrastruttura”, “enerġija” u “operat”. L-Istati Membri mistennija jqisu rekwiżiti aktar stretti bħal dawn fid-dawl tal-vijabbiltà ekonomika tal-ferrovija, u wara li jikkonsultaw lill-Ġestjonarji ta' l-Infrastruttura, l-Impriżi Ferrovjarji u s-servizzi tas-salvataġġ ikkonċernati.
(20)
Biex jiġu definiti l-miżuri li għandhom jittieħdu għall-mina u għat-tren, ġie definit għadd ristrett ta' tipi ta' inċidenti. Ġew identifikati miżuri rilevanti, li sejrin jeliminaw jew inaqqsu b'mod sinifikanti r-riskji li joħorġu minn dawn it-tipi ta' inċidenti. Ġew żviluppati, fil-kategoriji prevenzjoni, taffija, evakwazzjoni u salvataġġ. L-Anness D għal din l-STI juri r-relazzjoni kwalitattiva bejn it-tipi ta' inċidenti u l-miżuri, bl-indikazzjoni ta' liema miżuri jittrattaw kull waħda mill-klassijiet ta' inċidenti. B'konsegwenza ta' dan, l-applikazzjoni ta' din l-STI ma tiggarantixxix assenza ta' riskji ta' mwiet.
(21)
Rigward ir-rwol u r-responsabbiltà tas-servizzi tas-sikurezza, l-awtoritajiet nazzjonali għandhom il-kompetenza li jiddefinixxu dan. Il-miżuri speċifikati f'din l-STI fil-kamp tas-salvataġġ huma bbażati fuq il-preżunzjoni li s-servizzi ta' salvataġġ li jintervjenu f'inċident f'mina għandhom jipproteġu l-ħajjiet, mhux il-valuri materjali bħall-vetturi u l-istrutturi. Din l-STI kompliet tispeċifika l-kompitu mistenni tas-servizzi ta' salvataġġ għal kull tip ta' inċident.
(22)
Id-dispożizzjonijiet ta' din id-Deċiżjoni huma konformi ma' l-opinjoni tal-Kumitat stabbilit bl-Artikolu 21 tad-Direttiva tal-Kunsill 96/48/KE,
ADOTTAT DIN ID-DEĊIŻJONI:
Artikolu 1
A. Speċifikazzjoni Teknika għall-Interoperabbiltà (“STI”) relatata ma' “sikurezza fil-mini ferrovjarji” b'dan hija adottata mill-Kummissjoni fis-sistema ferrovjarja trans-Ewropea konvenzjonali msemmija fl-Artikolu 6(1) tad-Direttiva 2001/16/KE u fis-sistema ferrovjarja trans-Ewropea ta' veloċità għolja msemmija fl-Artikolu 6(1) tad-Direttiva 96/48/KE.
L-STI għandha tkun kif jidher fl-Anness għal din id-Deċiżjoni.
L-STI għandha tkun għal kollox applikabbli għas-sistema ferrovjarja trans-Ewropea konvenzjonali kif definita fl-Anness I għad-Direttiva 2001/16/KE, u s-sistema ferrovjarja trans-Ewropea ta' veloċità għolja kif definita l-Anness I għad-Direttiva 96/48/KE, bil-qies ta' l-Artikolu 2 ta' din id-Deċiżjoni.
Artikolu 2
1. Fir-rigward ta' dawk il-kwistjonijiet li jkunu kklassifikati bħala “Punti Mhux Konklużi” fl-Anness C għall-STI, il-kundizzjonijiet li għandhom ikunu sodisfatti għall-verifika ta' l-interoperabbiltà skond l-Artikolu 16(2) tad-Direttiva 96/48/KE u l-Artikolu 16(2) tad-Direttiva 2001/16/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistemi koperti b'din id-Deċiżjoni.
2. Kull Stat Membru għandu jinnotifika lill-Istati Membri l-oħra u lill-Kummissjoni fi żmien sitt xhur min-notifika ta' din id-Deċiżjoni:
(a)
il-lista ta' regoli tekniċi applikabbli msemmija fil-paragrafu 1;
(b)
il-valutazzjoni tal-konformità u l-proċeduri ta' eżami li għandhom jiġu applikati rigward l-applikazzjoni ta' dawn ir-regoli;
(ċ)
il-korpi li jaħtar biex iwettqu dawk il-proċeduri ta' valutazzjoni tal-konformità u ta' eżami.
Artikolu 3
Din id-Deċiżjoni għandha tapplika mill-1 ta' Lulju 2008.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, 20 ta' Diċembru 2007.